Afrika se Singapoer | Maroela Media
Kigali, Rwanda. Foto: Adrien K/Wikimedia Commons
'n Kwarteeu gelede was die land hoofnuus met sy volksmoord wat tussen 'n halfmiljoen en agthonderd duisend lewens geëis het, maar nou is sy hoofstad, Kigali, al beskryf as Afrika se Singapoer.
Rwanda word vandag gesien as Afrika se suksesvolste kennisgebaseerde ekonomie. Hy is ook een van die wêreld se sewe lande wat die afgelope 15 jaar vinniger vooruitgang gemaak het om die sterftesyfer van kinders jong as vyf jaar te verlaag.
Dit is te danke aan pres. Paul Kagame, wat die bewind in 2000 oorgeneem en met hervormings begin het. Daar is ook in 'n referendum besluit dat daar geen beperking op sy presidentskap is nie. Ja, dit klink baie na Afrika en diktators, maar dit lyk tog of hy 'n uitsondering is.
Kagame het spoedig sy Visie 2020 aangekondig met die mikpunt om die land in 'n kennisgebaseerde middelklasland te verander. Hy het dit bereik met hulp van, onder meer, China, Singapoer en Thailand, asook van Westerse tegnologiese reuse soos Google, Facebook en Amazon. (Terloops, sy skuld aan China beloop sowat een derde van sy bruto nasionale produk. China doen niks gratis nie!)
Rwanda het besonder goed gevaar om bevolkingsvertroue in sy gesondheidstelsel te bou. Luidens 'n verslag van die Welcome Trust en die Gallup Institute geniet die land die hoogste vlak van vertroue in hospitale en gesondheidsklinieke ter wêreld. Dis ook die land waar die grootste persentasie van die kinders inentings kry.
Zimbabwe swakker, SA sukkel ook
Dit lyk of Suid-Afrika, en veral Zimbabwe, ook op die gebied van gesondheid agter in die koor is. Ons buurland se inflasiekoers is by die 290%. Die gesondheidsektor is in flarde weens die gebrek aan toerusting en medisyne en stakings deur dokters wat sê hospitale het lewensgevaarlik geword. Daar heers 'n algehele gebrek aan handskoene, naalde, pynstillers en water.
Voornemende pasiënte wat dit kan bekostig, word gevra om die nodige toerusting saam te bring. Dokters werk in sommige gevalle met hul kaal hande. Zimbabwe se erflating was 'n robuuste en funksionerende stelsel.
In Suid-Afrika word daar nou hard beloftes gemaak van 'n nasionale gesondheidsvereniging (NGV) waartoe almal gratis toegang sal hê. Soos gewoonlik is beloftes van "werkskepping" die suiker om die pil. Skeptici vra vrae soos hoe die ANC met sy lang lys mislukkings met die suksesvolle uitvoering van enigiets vertrou kan word. En waar die geld vandaan gaan kom. En of die ANC se hoë kaders nog na privaat hospitale sal gaan.
Die minister van gesondheid, dr. Zweli Mkhize, het 'n week gelede nog erken die hoofrede vir die tekort aan medici is dat die begroting die afgelope dekade nie in reële terme gegroei het nie. Immigrasie is een van die redes vir die tekort, hoewel niemand weet hoeveel immigrante – wettig en onwettig – daar in die land is nie.
Die ANC wil ook melk uit die mediese fondse se reserwes van R60 miljard, soos sy pogings om ook die staatspensioenfonds vir tekorte te tap. Kenners het op 'n bespreking op RSG gesê die geld vir die skema sal beteken dat BTW tot 22% verhoog sal moet word . . .
Die NGV se wettiging gaan 'n groot invloed hê wanneer dokters besluit om te bly of te gly. Kritici van die ANC se plan sê 43% van die respondente in die mediese veld sal immigrasie oorweeg. Die algemene immigrasiesyfers onder medici het in Junie en Julie van 17% tot 30% gestyg.
Kagame wil nog verder gaan
Pres. Paul Kagame. Foto: (AP Photo/Ben Curtis)
Die volksmoord tussen Hutu's en Tutsi's – wat reeds nie ooghare vir mekaar gehad het nie – het begin weens 'n vliegtuigongeluk waarin die Hutu-president dood is. Dit het gelei tot 'n honderd daagse bloedige vergeldingsaksie teen die Tutsi's.
Vir Kagame se suksesse is, onder meer, gefokus op die opvoeding van die gewone Rwandees oor die gebruik van die toonaangewende inligtingstegnologieë in hul lewens. Die land se BBP het tussen 2001 en 2014 met 9% gegroei.
Kagame wil ook in Singapoer se voetstappe volg deur Afrika se "tuinstad" te word met die promosie van groen ekonomie oor die hele land. Daar is begin met 'n maandelikse "huisskoonmaakaksie" van vullis en die totale verbod op plastieksakke. Die land is ook deur die Wêreldbank geplaas as tweede op Afrika se lys van die land waarin die maklikste belê kan word.
Die volksmoord in 1994 was een van die donkerste hoofstukke in die moderne geskiedenis. Ironies genoeg het dit gelei tot nasionale eenheid en 'n land wat uit die rommelhoop opgestaan het.
Nasiebou is 'n snaakse woord
Jesus staan op die skerpkant van kultuur
Een van die dae gaan ek in Rwanda plak.
Hierdie kan geensins ernstig opgeneem word nie. Ek lag.
SA en Zim het onbevoegde leier wat ingestem word vir n sak meel en n t hemp ongeag van hulle vermoë om n land suksesvol te regeer, hoe swaarder die arm mense kry hoe meer klou hulle aan die regime,gee ons n onafhanklike tuisland dan dan kan die wêreld sien watter land in die nuttelose afrika word die leier op alle vlakke.
@@Dolf. Niemand sal die 20,000 vierkante km vir afstigters gee nie. Dit sal 'n proses wees wat lank sal neem. Gaan besoek gerus die ULA se webtuiste en leer iets.
Ek woon in Pretoria en hier oorskry die vraag na water reeds die aanbod, met nog meer mense wat instroom. Die infrastruktuur is besig om te vou. Ek leef nie meer lekker hier nie en sal dalk my mooi dubbelverdiepinghuis moet opgee en verhuis. As ek so rondom my kyk is ons reeds by Zimbawe verby.